32006D0037
L 022/52
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 5 декември 2005 година
за приемане на гаранция, предложена във връзка с антидъмпинговата и антисубсидийната процедура на сулфанилова киселина с произход от Индия
(2006/37/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 384/96 на Съвета от 22 декември 1995 г. за защитата срещу дъмпингов внос на стоки от страни, които не са членки на Европейската общност (1) (наричан по-долу „основен антидъмпингов регламент“), и по-специално член 8 от него,
като взе предвид Регламент (ЕО) № 2026/97 на Съвета от 6 октомври 1997 г. относно защитата срещу субсидиран внос от страни, които не са членки на Европейската общност (2) (основен антисубсидиен регламент), и по-специално член 13 от него,
след консултации с Консултативния комитет,
като има предвид, че:
А. ПРОЦЕДУРА
(1)
През юли 2002 г. Съветът, с Регламент (ЕО) № 1338/2002 (3), наложи окончателно, изравнително мито за вноса на сулфанилова киселина с произход от Индия. На същата дата Съветът, с Регламент (ЕО) № 1339/2002 (4), наложи окончателни антидъмпингови мита за вноса на сулфанилова киселина с произход от Китайската народна република и Индия.
(2)
В рамката на тези процедури Комисията, с Решение 2002/611/ЕО (5), прие ценова гаранция предложена от индийско дружество, а именно дружеството Kokan Synthetics and Chemicals Ltd. (наричано по-долу „дружеството“).
(3)
През декември 2003 г. дружеството информира Комисията, че желае да оттегли доброволно предложената от нея гаранция. В съответствие с това, с Решение 2004/255/ЕО на Комисията (6), беше отменено решението на Комисията за одобряване на гаранцията.
(4)
През февруари 2004 г., след провеждане на разследване относно неутрализиране на наложеното антидъмпингово мито при вноса на сулфанилова киселина с произход от Китай, с Регламент (ЕО) № 236/2004 на Съвета (7) беше увеличена ставката на окончателното антидъмпингово мито за Китайската народна република от 21 % до 33,7 %.
Б. ИСКАНЕ ЗА ПРЕРАЗГЛЕЖДАНЕ
(5)
През декември 2004 г. на основание член 11, параграф 3 от основния антидъмпингов регламент и член 19 от основния антисубсидиен регламент дружеството внесе искане за частично междинно преразглеждане, ограничаващ се до проверката на приемливостта на възстановяването на гаранцията.
(6)
Искането съдържаше достатъчно на брой доказателства за осъществена значителна промяна в обстоятелствата, настъпила след момента, в който дружеството беше оттеглило своята гаранция доброволно. В тази връзка дружеството пожела да предложи отново своята първоначална гаранция, като се обоснова с факта, че предвид настъпилите промени в обстоятелствата подобна гаранция би била ефективна и работеща.
(7)
В тази връзка в Официален вестник на Европейския съюз (8) беше публикувано известие за започване на частично междинно преразглеждане.
В. ПРИЕМАНЕ НА ГАРАНЦИЯТА
(8)
Подробностите, касаещи процедурните аспекти и заключенията от разследването във връзка с преразглеждането, се съдържат в Регламент (ЕО) № 123/2006 на Съвета (9), изменящ както Регламент (ЕО) № 1338/2002 на Съвета, налагащ окончателно изравнително мито, така и Регламент (ЕО) № 1339/2002, налагащ окончателно антидъмпингово мито върху вноса на сулфанилова киселина с произход, inter alia, от Индия.
(9)
Заключението от разследването е, че ревизираната гаранция, предложена от дружеството, може да бъде приета, тъй като тя отстранява вредоносния ефект от дъмпинга и субсидирането.
(10)
С това ревизирано предложение дружеството се съгласи да индексира минималната цена, която то предложи първоначално, за да бъде решен проблемът с цикличното естество на цената на една от ключовите съставки, използвани за производството на сулфаниловата киселина.
(11)
Дружеството освен това ще предоставя на Комисията регулярна и детайлизирана информация относно износа, който то прави за Общността, за да може Комисията да осъществява ефективен мониторинг на предоставената гаранция. Освен това структурата на продажби на тази дружеството е такава, че Комисията счита, че рискът от заобикаляне на договорената гаранция е ограничен.
(12)
Предвид всичко това гаранцията се счита за приемлива.
(13)
За да предостави възможност на Комисията да осъществи ефективен мониторинг по отношение на спазването на гаранцията, когато искането за освобождаване за свободно обръщение съгласно гаранцията бъде представена пред съответните митнически органи, освобождаването от митото ще бъде под условие и след като се представи фактура, съдържаща най-малко данните, изброени в приложението към Регламент (ЕО) № 123/2006. Това равнище на информация е също така необходимо, за да се даде възможност на митническите власти да потвърдят достатъчно прецизно, че пратката съответства на представените търговски документи. Ако тази фактура не бъде представена или в случай че тя не отговаря на представения пред митническите органи продукт, алтернативно ще се заплаща подходяща ставка на изравнително и антидъмпингово мито.
(14)
За да се гарантира допълнително ефективното спазване на гаранцията, вносителите са информирани за гореспоменатия регламент на Съвета с оглед на това, че всяко едно неизпълнение на гаранцията ще доведе до прилагане на антидъмпингово и изравнително мито с обратна сила за съответните транзакции.
(15)
В случай на неизпълнение или оттегляне на гаранцията или в случай на оттегляне на приемането на гаранцията от страна на Комисията, антидъмпинговото и изравнителното мито, наложени в съответствие с член 9, параграф 4 от основния антидъмпингов регламент и член 15, параграф 1 от основния антисубсидиен регламент, се прилагат автоматично съгласно член 8, параграф 9 от основния антидъмпингов регламент и член 13, параграф 9 от основния антисубсидиен регламент.
РЕШИ:
Член 1
Приема се гаранцията, предложена от производителя износител, посочен по-долу в таблицата, във връзка с антидъмпинговата и антисубсидийната процедура относно вноса на сулфанилова киселина с произход от Индия.
Държава
Дружество
Допълнителен код по ТАРИК
Индия
Kokan Synthetics and Chemicals Ltd.,14 Guruprasad., Cokhale Road (N), Dadar (W), Mumbai 400 028
A398
Член 2
Настоящото решение влиза в сила в деня след публикуването му в Официален вестник на Европейския съюз.
Съставено в Брюксел на 5 декември 2005 година.